TRUBBพับลงทุนจีน
TRUBB ยกเลิกแผนลงทุนโรงงานผลิตน้ำยางข้นในจีน ระบุได้ไม่คุ้มค่า เติมเงินลงทุนในธุรกิจที่นอนหมอนยางพารา
11 ส.ค. 2554

TRUBB ยกเลิกแผนลงทุนโรงงานผลิตน้ำยางข้นในจีน ระบุได้ไม่คุ้มค่า เติมเงินลงทุนในธุรกิจที่นอนหมอนยางพารา
นายวรเทพ วงศาสุทธิกุล ประธานกรรมการและกรรมการผู้จัดการ บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) หรือ TRUBB เปิดเผยว่า คณะกรรมการบริษัท (บอร์ด) มีมติอนุมัติยกเลิกโครงการลงทุนในโครงการสร้างโรงงานผลิตน้ำยางข้นในมณฑลไห่หนาน ประเทศสาธารณรัฐประชาชน จีน เนื่องจากผลการศึกษาโครงการไม่คุ้มค่าต่อการลงทุน
นอกจากนี้ บอร์ดได้มีมติอนุมัติให้บริษัทซื้อหุ้นของบริษัทร่วมคือ บริษัท เลเท็กซ์ ซิสเทมส์ เพิ่มขึ้นจากปัจจุบันถืออยู่สัดส่วน 29.97% เพิ่มเป็น 44.93% หลังบริษัทร่วมมีการเพิ่มทุนเพื่อสร้างโรงงานใหม่และขยายกำลังการผลิตที่นอนและหมอนยางพารา ซึ่งเป็นธุรกิจที่มีตลาดรองรับทั่วโลกมีศักยภาพในการทำกำไรและการตลาดที่ดี
สำหรับหุ้นที่บริษัทถือเพิ่มขึ้นนั้น เป็นการซื้อหุ้นเพิ่มทุน เป็นเงินประมาณ 17.98 ล้านบาท และซื้อหุ้นต่อจากผู้ถือหุ้นรายอื่น 4 คน เป็นเงิน 11.79 ล้านบาท 
ที่ผ่านมาราคาหุ้น TRUBB ปรับตัวขึ้นมาก ทำให้ผู้บริหารทยอยขายหุ้นออกมา ล่าสุดนายสุชาติ เจริญพรพานิชกุล ขายออกรวม 1.5 แสนหุ้น ราคาหุ้นละ 8 บาท เป็นเงิน 1.2 ล้านบาท เมื่อวันที่ 13 ต.ค.ที่ผ่านมา